DECRETO 83/2010, do 20 de maio, polo que se declara a urxente ocupación, para efectos de expropiación forzosa, dos bens e dereitos necesarios para a realización das obras do proxecto de actuacións de saneamento na zona norte da ría de Ares e na zona sur da ría de Ferrol, dos concellos de Ares, Mugardos e Fene.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 01/06/2010

Que o Concello de Ares, en sesión que tivo lugar o día vinte de novembro de dous mil oito, acordou aprobar o anteproxecto de actuacións de saneamento na zona norte da ría de Ares e na zona sur da ría de Ferrol e, posteriormente, o día trinta de marzo de dous mil dez, procedeu á aprobación do proxecto construtivo co mesmo nome. Así mesmo, na antedita sesión do vinte de novembro de dous mil oito acordou solicitar da Xunta de Galicia a declaración de urxente ocupación dos bens e dereitos afectados pola obra a que se refire o proxecto aprobado, ratificado na sesión do vinte e nove de outubro de dous mil nove ao abeiro do disposto no artigo 52 da Lei de expropiación forzosa.
Os concellos de Fene e Mugardos delegaron no Concello de Ares a potestade expropiatoria para esta actuación concreta, delegación de competencia que foi aceptada polo Concello de Ares en sesión plenaria o día trinta e un de xullo de dous mil oito e publicada no Diario Oficial de Galicia nº 159, de dezanove de agosto de dous mil oito e que trae causa do convenio de colaboración asinado polos tres concellos o vinte e seis de novembro de dous mil sete para o desenvolvemento conxunto da cesión ou posta á disposición de terreos para a execución das actuacións de saneamento na zona norte da ría de Ares e na zona sur da ría de Ferrol.
Os bens en que se concreta a declaración de urxente ocupación están determinados no expediente que se someteu a información pública.
Que o dito expediente tivo entrada na Consellería de Presidencia, Administracións Públicas e Xustiza e que contén a xustificación acreditativa da motivación para a declaración de urxente ocupación.
Que o expediente se tratou na Comisión de Secretarios Xerais previa á súa elevación ao Consello da Xunta de Galicia.
Que o expediente contén a documentación a que se refire o artigo primeiro da Orde do 7 de decembro de 1983, sobre declaracións de urxente ocupación, así como a exixida no artigo 3 da Lei 11/1996, do 27 de decembro, de medidas de disciplina orzamentaria.
En consecuencia, considérase necesaria a declaración de urxente ocupación dos bens e dereitos precisos para a realización das obras do proxecto técnico sinalado, xa que, segundo sinalan Augas de Galicia e o Concello de Ares, con esta actuación trátase de evitar o impacto ambiental que produce a contaminación derivada das verteduras de augas residuais directamente ao mar e que na maioría dos casos se producen en zonas próximas a usos de baño e de cultivo mariño. Así mesmo, preténdese mellorar e ampliar o sistema de condución, que sofre constantes avarías e que se considera insuficiente segundo a Directiva 91/271/CEE, do 21 de maio, e de acordo co ordenamento español (Lei 8/2001, do 2 de agosto), garantindo deste xeito as medidas hixiénico-sanitarias.
Coa construción da estación depuradora, inexistente na actualidade nos concellos de Ares, Fene e Mugardos e que é de interese xeral da Comunidade Autónoma de Galicia, segundo o artigo 6 da Lei 8/2001, do 2 de agosto, recuperaríase a calidade das augas nas zonas costeiras, marisqueiras, portuarias e de praias que existen ao longo de todo o litoral e que teñen grande interese económico e ambiental.
A competencia para a declaración da urxente ocupación correspóndelle ao Consello da Xunta de Galicia segundo o disposto nos artigos 27.2º e 28.2º do Estatuto de autonomía de Galicia.
Na súa virtude, por proposta do conselleiro de Presidencia, Administracións Públicas e Xustiza, e logo de deliberación do Consello da Xunta de Galicia na súa reunión do día vinte de maio de dous mil dez,
DISPOÑO:
Artigo único.-De conformidade co disposto no artigo 52 da Lei de expropiación forzosa, declárase a urxente ocupación, para os efectos de expropiación forzosa, dos bens e dereitos concretados no expediente administrativo instruído para o efecto e necesarios para a execución das obras do proxecto de actuacións de saneamento na zona norte da ría de Ares e na zona sur da ría de Ferrol, dos concellos de Ares, Mugardos e Fene, que deberán, de ser o caso, unha vez ocupados os terreos necesarios, obter as autorizacións que fosen necesarias dos organismos competentes, con carácter previo ao inicio das obras.
Santiago de Compostela, vinte de maio de dous mil dez.
Alberto Núñez Feijóo
Presidente
Alfonso Rueda Valenzuela
Conselleiro de Presidencia, Administracións Públicas e Xustiza